**MLADÍ ĽUDIA MENIA SVET**

*Toto je podrobný návod ako a čo prezentovať. Je však na vás, ktorú časť si upravíte, skrátite a podobne. Odprezentovať sa môže napríklad len jedna časť prezentácie (podľa výberu) alebo prezentovanie jednotlivých častí môže byť výrazne stručnejšie.*

*Pre prezentovanie je potrebné pripojenie na internet.*

**Link na prezentáciu**

<https://prezi.com/p/4diczrl7eegc/?present=1>

**SLIDE 1 - Úvodná strana**

Často sa stretávam s konštatovaním, že mladí nič nezmôžu... Nikto nás mladých nepočúva...

Postupne vám predstavím 3 mladých ľudí, ktorí sa vo vašom veku rozhodli, že svet okolo seba zmenia. Niektorí vo veľkom, iný v menšom. Spája ich túžba niečo urobiť, nesedieť na zadku.

**A. Greta Thumberg**

**SLIDE 2**

Kto je Greta Thunberg?

Čo o nej ešte viete?

**SLIDE 3**

Video z Klimatického summitu OSN, 23.9.2019.

Diskusia:

* Poznáte toto video?
* Stalo sa slávnym, čo myslíte prečo? Aká na Vás pôsobila Greta?
* *Cieľom je dostať sa k prívlastkom:*
	+ *Nahnevaná*
	+ *Energická*
	+ *Presvedčená – o svojej pravde // o tom, že na jej názore záleží*
	+ *Presvedčivá*
	+ *Idealistická (je presvedčená, že má zmysel prihovárať sa touto témou mocným)*
	+ *Odvážna*

*Ak študenti nevedia prísť na tieto odpovede, prednášajúci ich spomenie a pýta sa, či si myslia, že dané vystúpenie bolo nahnevané, energické?...*

**SLIDE 4**

* Prečo si myslíte, že sú tieto prívlastky / vlastnosti dôležité a ako prispeli k tomu, že sa stalo toto video virálne?
* Viete koľko mala rokov, keď vystupovala na pôde OSN? 16 Čiže toľko rokov, koľko máte teraz cca vy.

**SLIDE 5-9**

From zero to hero / Z nuly na sto

*Dva hlavné motívy v tejto časti:*

1. *Nič nespadne z neba a na všetkom je potrebné pracovať. Krok po kroku.*
2. *Nič nie je nemožné.*

Ak na pôde OSN, pred kamerami, vystúpi 60 ročný prezident krajiny, nezdá sa nám to zvláštne. Ak však milióny počúvajú 16 ročné dievča, je to prekvapenie. Ako sa stalo, že dievča približne vo vašom veku prezentovalo svoje názory pred miliónmi ľudí na pôde OSN? Čo sa muselo stať? Poznáte jej príbeh?

Gretin príbeh je do veľkej miery príbehom mladého človeka, na ktorého by ste nikdy nepovedali, že sa mu niečo takéto podarí.

Ako to všetko začalo?

* **Slide 5:** Aspergerov syndróm - je prenikavá porucha vývinu charakteristická najmä výrazným narušením v oblasti sociálnej interakcie, komunikácie, emocionálne neprimeraným správaním a motorickou neobratnosťou. Medzi odborníkmi prebiehajú diskusie, či existuje rozdiel medzi Aspergerovým syndrómom a vysoko funkčným autizmom.
* **Slide 6:** Najskôr začala presviedčať rodičov, aby sa správali k prírode šetrnejšie. Potom v roku 2018 začala Greta protestovať pred švédskym parlamentom – v rámci „chodenia poza školu“, vždy v piatok (na základe toho vznikli protesty „Piatky pre budúcnosť“). SAMA!
* Neskôr sa rozhodla, že bude protestovať počas celého týždňa a do školy sa nevráti až do švédskych parlamentných volieb – chcela ovplyvniť ich výsledok v prospech kandidátov, ktorí budú brať klimatickú krízu vážne. Protestovala 3 týždne v kuse. Postupne sa k nej pred švédskym parlamentom pridávali ďalší ľudia.
* **Slide 7:** Počas jesene sa z Grety a jej „osamelých protestov“ vďaka social media stali protesty po celej Európe. V decembri sa už protestovalo v 270 európskych mestách – len v piatky.
* **Slide 8:** Prejav v OSN... stal sa virálnym a vystupovala na pôde viacerých parlamentov (napr. UK, FR, EU...), na Svetovom ekonomickom fóre, stretol sa s ňou pápež a poďakoval jej.
* **Slide 9:** Na jeseň v roku 2019 už protestovali 4 milióny študentov. Greta sa stala osobnosťou roka 2019 podľa prestížneho časopisu TIME

Gretin príbeh môže vyzerať ako príbeh sociálnych sietí a veľkej náhody. Náhoda ale rozhoduje iba v lotérii. Pre všetko ostatné v živote platí, že na to, aby ste niečo dosiahli musíte makať... Býva to dlhá cesta, plná zákrut a mnohých zastávok. Gretin príbeh môže pôsobiť ako niečo, čo je nedosiahnuteľné, pretože na jeho konci je OSN, či stretnutie s pápežom. Ale mal by vás v prvom rade motivovať, pretože ten skutočný úspech sa skrýva v postupných krokoch, ktoré dokáže urobiť každý z nás.

Diskusia:

* Ako je možné, že sa Grete z ničoho podarilo stať líderkou klimatických aktivistov? Že sa z dievčaťa, ktoré nikto nepoznal, stala osobnosť, ktorá sa stretala z najdôležitejšími svetovými lídrami?
* Ktoré vlastnosti jej pomohli, aby dosiahla to, čo dosiahla?

*Cieľom tejto diskusie je, aby sme so študentmi prišli na dole uvedené kroky, ktorých sa každý človek, ktorý chce niečo zmeniť / dokázať, musí držať... Diskusia bude mať samozrejme svoj jedinečný výstup, ktorý sa nemusí zhodovať s uvedenými bodmi – dôležité je diskusiu sledovať a nakoniec ju zosumarizovať v rámci nižšie uvedených bodov. Nakoniec sa môžu pridať aj body, ktoré sa v zozname nižšie nenachádzajú...*

**Kroky k úspechu**

* Urobte prvý krok - nie je nič jednoduchšie ako odložiť niečo na zajtra. Všetci to poznáme... *rozviesť nejakým príkladom zo života...*
* Venujte sa tomu, čomu veríte a čo vás baví – Greta musela veriť tomu, za čo protestovala. Ak nie ste zapálený pre vec, skôr či neskôr vás činnosť, ktorej sa venujete omrzí alebo to pri prvých problémoch vzdáte.
* Buďte vytrvalí, nespoliehajte sa na výhru v lotérii - jeden veľký cieľ sa skladá z milióna malých krokov. Možno vás na začiatku nebude baviť samých upratovať okolie paneláku. Ale ani Gretu zrejme nijak zvlášť nebavilo sedieť samej pred švédskym parlamentom. Vedela však, že vtedy jej nič iné nezostávalo. Vytrvajte a robte jeden malý krok za druhým. Výsledok, aj ten veľký, sa dostaví.
* Očakávajte to najhoršie, dúfajte v to najlepšie – pre akúkoľvek aktivitu, ktorú robíte nie je väčší zabijak ako sklamané očakávania. Preto buďte realisti, ale v duchu majte svoj veľký sen.
* Nič nie je nemožné – v dnešnom svete naozaj nič nie je nemožné... *kľudne rozviesť ďalšími príkladmi... speváci, ktorí sa presadili cez youtube, miliardové nápady v IT sektore, pokroky vo vede...*

**SLIDE 10**

Na ceste sa zašpiníte

Greta a jej názory nevoňajú každému. Keď sa pustíte do boja za zmenu, takmer určite budete čeliť hejtu, pretože ľudia sú inštiktívne proti zmene. Tak to jednoducho je, ale nesmiete sa kvôli tomu vzdať. Ideálne je, keď hejtu dokážete čeliť s humorom.

V roku 2019, keď si Donald Trump pozrel jedno z nahnevaných vystúpení Grety, napísal tento tweet... alebo X...

V roku 2020 počas sčítavania hlasov a oznamovania výsledkov amerických prezidentských volieb, reagoval pre zmenu nahnevane Donald Trump... Hádajte, čo za zatweetovala Greta...

Diskusia:

* Prečo si myslíte, že Trump zaútočil na Gretu?

*Výsledkom debaty môže byť, že ak chcete presadiť nejakú zmenu, akúkoľvek, určite to nebude po vôli každému. Pre niekoho to dokonca môže znamenať stratu príjmu, doterajšieho spôsobu života alebo LEN krivé pohľady spolužiakov, či okolia. Preto je potrebné s tým rátať a byť pripravený.*

*Ďalším výsledkom diskusie môže byť napríklad úvaha o tom, že niekedy je ťažké vyznať sa v názoroch, ale takmer vždy platí, že ak zaútočí niekto silný na slabšieho alebo ak je niekto zbytočne vulgárny, je potrebné spozornieť.*

**SLIDE 11**

Spoločenská zodpovednosť

Gretu viackrát zatkla polícia, keď protesty proti klimatickej zmene uskutočňovala nezákonným spôsobom.

Je potrebné si uvedomiť, že ak raz niekto získa taký veľký vplyv ako Greta, je potrebné nakladať s týmto vplyvom veľmi opatrne a vážiť to, čo človek hovorí a koná. Greta je totiž príkladom pre desiatky, stovky miliónov ľudí.

To isté platí, samozrejme, aj v malom. Každý z vás svoje okolie ovplyvňuje. Pozerajú sa na vás vaši spolužiaci, kamaráti, známi. A aj keď sa vám to nezdá, vaším konaním ich ovplyvňujete.

Diskusia:

* Aké negatíva so sebou nesie, ak Greta koná kontroverzne?

*Rizikom môže byť, že na základe jej konania si z nej môžu brať príklad aj iní ľudia a konať protizákonne.*

*Ďalším rizikom je, že svojim konaním môže ohroziť pohľad na jej doterajší život a presvedčenia. Tí, ktorí s ňou nesúhlasili si úplne zbytočne môžu nájsť ďalší argument, ktorý je legitímnym dôvodom na rozporovanie jej osoby / názorov. Tí, ktorí s ňou súhlasia, môžu začať pochybovať.*

*Otvorí sa diskusia o kontroverznosti jej osoby, čo z toho vyplýva, aké pozitíva a negatíva to so sebou nesie, aký môže byť z toho záver... = v skratke môžeme ju považovať za kontroverznú, na druhej strane dostala do povedomia problém klimatickej zmeny ako nikto predtým.*

**B. MALALA YOUSAFZAI**

**SLIDE 12**

*Vlavo dole pod rámom s fotografiou je link na video s reportážou Českej televízie o Malale. Keďže to nie je link na Youtube, po kliknutí naň sa otvorí úplne nové okno v prehliadači. V ňom je potrebné prescrollovať na úplný koniec článku s videom a spustiť video. Po prehratí je potrebné zatvoriť toto okno a vrátiť sa na okno s prezentáciou. V pravom dolnom rohu je potrebné si kliknúť na dve malé šípky = prezentovanie na celú obrazovku a pokračovať v prezentácii.*

**

Nobelova cena... Nobelovu cenu nakoniec získala – ako 17 ročná... Stala sa tak najmladšou laureátkou tohto ocenenia.

Viete si to predstaviť? Ako to asi ovplyvnilo vzťahy s rodičmi? Ako sa držiteľke Nobelovej ceny za mier rozkazuje, aby si šla upratať detskú izbu, napísať si úlohy, aby neodvrávala... ☺

**SLIDE 13**

Verejné vystúpenia... Potom, čo si Malala prežila si mohla povedať, že po získaní prestížnych ocenení, bude oddychovať a nebude sa vystavovať ďalšiemu nebezpečenstvu. Naopak. Využila nadobudnutú mediálnu pozornosť a ďalej sa venuje boju za ľudské práva, najmä za práva dievčat na vzdelanie. Vystupuje v parlamentoch na prestížnych sympóziách a konferenciách.

*Kliknutie na video – prehrá sa*

Humor odstraňuje bariéry... Čo odkázala mladým Kanaďanom? Čo odkázala vám? *(Trudeau, kanadský premiér, je považovaný za veľmi mladú hviezdu kanadskej / svetovej politiky...).*

Vlastná nadácia... Vytvorila aj vlastnú nadáciu, ktorá sa venuje podpore vzdelávania dievčat po celom svete.

Diskusia*:*

Tento príbeh samozrejme nie je fér. Nikto nechce, aby ste boli postrelení, či získali Nobelovu cenu a celosvetovú slávu, ktorú by ste následne využili na dobrý účel.

Čo majú tieto dva príbehy spoločné? *(od nuly, získanie mediálnej pozornosti, mladý človek dokáže veľké veci, zmena je možná)*

Akým problémom čelila Malala?

Prečo ak zmena nie je viditeľne možná, je dôležité snažiť sa? *(Napríklad preto, aby ľudia, ktorí túžia po zmene cítili, že v tom nie sú sami, aby sa spájali, a aby potom z toho mohlo vzniknúť niečo väčšie, čo zmenu nakoniec prinesie. Zmena je vždy postupný proces).*

Ako by ste to aplikovali na svoj súčasný život, aktivity?

**SLIDE 14**

Tri najväčšie brzdy zmeny

1. Nedá sa
2. Nemá to význam
3. Urobím to zajtra

*V rámci diskusie k jednotlivým bodom je potrebné vyzvať študentov, ako by tieto body vztiahli na svoj život, aktivity.*

*Nie sú to len brzdy zmeny, ale celkovo sú to brzdy v živote.*

***Back-up info o Malale***

*Aby stihla nobelovku do 17-tich, musela začať skoro...*

*Už ako 11 ročná začala verejne vystupovať na obhajobu práva na vzdelanie pre každého. Po čase boli tieto jej vystúpenia v Pakistane medializované. O rok neskôr začala písať blog pre BBC o vláde Talibanu v Pakistanskej provincii Swat. Najskôr s ohľadom na bezpečnosť anonymne. V tej dobe zakazoval Taliban obyvateľom televíziu, hudbu, či vzdelávanie dievčat. Blog bol úspešný a nakoniec bola jej identita zverejnená. Stala sa známou a bola nominovaná na Detskú mierovú cenu a na iné ocenenia súvisiace s ochranou ľudských práv.*

*S tým ako sa stala známou začali prichádzať vyhrážky smrťou. Talibanu nevyhovovalo mladé dievča, ktoré ich kritizovalo a získavalo popularitu. Na Facebooku, v novinách, ale odkazy si nachádzala aj pod dverami rodičovského domu. To, že to neboli len také reči do vetra sa nakoniec ukázalo 9.10.2012. Na ceste domov zo školy ju postrelil zamaskovaný muž. Guľka jej prešla hlavou a krkom a zostala v ramene. Bola prevezená do nemocnice v kritickom stave. Operácia jej zachránila život. Prípad získal veľmi rýchlo mediálnu pozornosť, pakistanská vláda sa zaviazala, že pre jej záchranu urobí všetko, čo bude v jej silách. Informácie o pokuse o vraždu malej Malaly, ktorá kritizovala Taliban sa veľmi rýchlo dostali aj do zahraničia. K prípadu sa vyjadrovali svetoví lídri ako Obama, generálny tajomník OSN, ale aj celebrity. Aj vďaka tomu ponuky na jej ďalšie liečenie prichádzali z celého sveta. Nakoniec bola Malala prevezená do Veľkej Británie, kde bola ďalej liečená.*

*Pokus o vraždu vzbudil v celom Pakistane masové protesty a 2 milióny ľudí podpísalo petíciu za právo na vzdelanie.*

*Napriek tomu alebo práve preto sa Taliban verejne zaviazal, že sa Malalu pokúsi zavraždiť opäť. Už vtedy začal šíriť rôzne konšpiračné teórie o tom, čo sa v skutočnosti stalo. Hlavná komunikačná linka sa však týkala toho, že Malala svojim vystupovaním porušuje islamské hodnoty.*

*Malala sa stala doma v Pakistane, ale aj po celom svete známa ako odvážne dieťa.*

[*https://www.youtube.com/shorts/fu0CYo\_g3zk*](https://www.youtube.com/shorts/fu0CYo_g3zk)

*Napriek reálnej hrozbe smrti Malala po uzdravení nebola ticho. Využila nadobudnutú mediálnu pozornosť a ďalej sa venovala boju za ľudské práva, najmä za práva dievčat na vzdelanie.*

[*https://www.youtube.com/watch?v=YcrPQUrX5wQ*](https://www.youtube.com/watch?v=YcrPQUrX5wQ)

[*https://www.youtube.com/watch?v=w0heAmIs6Rc*](https://www.youtube.com/watch?v=w0heAmIs6Rc)

<https://spravy.rtvs.sk/2021/03/laureatka-nobelovej-ceny-za-mier-malala-jusufzajova-podpisala-zmluvu-s-apple-tv/>

**C. MAREK MACH**

**Slide 15**

Kto je Marek Mach? Poznáte ho?

Marek Mach sa rozhodol odpovedať si na otázku, či môžeme mladých naučiť správne sa rozhodovať?A využíva na to tieto nástroje...

**Slide 16**

Informácie od mladých k mladým

*Mladí proti fašizmu – krátka story, je potrebné si vybrať z nižšie uvedeného obsahu, čo vyhovuje. Je dobré, aby ste poznali aktuálne čísla followerov sociálnych sietí Mareka Macha, resp. Mladí proti fašizmu – sociálne siete sú dôležité v rámci komunikácie s mladými.*

Iniciatíva Mladí proti fašizmu vznikla 17. 11. 2016, na výročie Nežnej revolúcie. Jej cieľom je približovať predovšetkým mladým ľuďom hrôzy totalitných režimov, extrémizmu a nenávisti. Upozorňovať na potrebu zachovávania slobody a demokracie a ich nenahraditeľnosť v spoločnosti.

Väčšina aktivít iniciatívy sa na rozdiel od iných podobných projektov sústreďuje predovšetkým na sociálne siete, kde mladí trávia veľkú časť svojho voľného času a kde im dlhodobo komunikuje témy spojené s touto problematikou. Darí sa jej tak získať ich pozornosť už vo veľmi mladom veku, ešte predtým, ako sa začnú zaujímať o politiku samotnú, vďaka čomu je výrazne znížené riziko ich radikalizácie. Tomuto je zároveň prispôsobená aj komunikačná stratégia, ktorú tvoria najmä krátke a ľahšie pochopiteľné informácie.

Projekt stavia na princípe “**od mladých k mladým**”. Jeho autorom a zároveň administrátorom je Marek Mach, ktorý mal v čase jeho spustenia len 15 rokov a navštevoval prvý ročník gymnázia. Aj ďalší ľudia, ktorí sa venujú projektu sú mladí. Vďaka tomu je možné lepšie prispôsobovať formovanie informácií zdieľaných touto platformou cieľovej skupine – tú tvoria mladí ľudia vo veku už od 12 rokov. Najväčšia časť publika spadá do vekovej kategórie od 18 do 24 rokov.

„Nakoľko som sa už v tom období zaujímal o politiku, predovšetkým o komunistické režimy vo svete, nechcel som byť len jedným z tisícov nahnevaných ľudí, ale reálne som chcel pomôcť tomu, aby sa s vtedy aktuálnou situáciou niečo dialo.

Rozhodol som sa preto osloviť občianske združenie Equity, ktoré som poznal vďaka súťaži „som neNORMÁLne fér“ a komunitu Zabudnuté Slovensko s tým, že mám nápad na projekt, ktorým by som chcel medzi mladými upozorňovať na nebezpečenstvá extrémizmu a potrebu udržiavania demokracie.

Projekt sa uchytil, za 4 roky svojej existencie oslovil viac ako 100 000 mladých a aktívne upozorňuje na témy spojené predovšetkým s fašizmom a extrémizmom na Slovensku.“

Na základe toho Marek pokračuje aj s ďalšími podobnými iniciatívami...

Mladí za Klímu

Správy mladí

Získal aj novinársku cenu za článok, ktorý bol na tomto portáli uverejnený.

**SLIDE 17**

Nestrať svoj hlas

Volebné vlaky zadarmo z Českej republiky.

Marek Mach stojí za iniciatívou zorganizovania vlakov zadarmo pre Slovákov študujúcich / pracujúcich v Čechách v čase konania volieb na Slovensku. Sám si na to pozháňal peniaze, zabezpečil marketing.

Cieľom kampane nebolo odporučiť voľbu konkrétnej strany ale zdôraznenie významu využitia svojho volebného práva.

**SLIDE 18**

Nestrať svoj hlas

*Spustiť video...*

Diskusia môže prebehnúť o tom prečo je takáto kampaň dôležitá a či vôbec dôležitá je. Čo sa študentom na nej páči, nepáči...

**SLIDE 19**

Boj proti hoaxom

*Spustiť video...*

Diskusia

Prečo je dôležité bojovať proti hoaxom?

Robí to Marek dobre?

V čom to robí dobre, v čom to robí zle?

**SLIDE 20**

Zhrnutie

Predstavili sme si troch mladých ľudí, ktorí zmenili svet, našu krajinu. Všetci traja začali z ničoho. Nepatrili medzi privilegovaných, nemali žiadne výhody. Samozrejme, majú schopnosti, ktoré nemá každý. Áno, nie každý z nás bude Gretou alebo Marekom. Ale to ani nie je podstatné. Podstatné je, aby ste sa naučili byť aktívni, aby ste pochopili, že môžsete svet okolo seba meniť? Že môžete meniť svoj život aj životy iných.

Prečo je to dôležité? Dá vám to ohromnú slobodu. Keď pochopíte, že vy a nikto iný ste pánom svojho osudu, otvoria sa vám nesmierne možnosti. Nielen, čo sa týka občianskej spoločnosti, či pomoci iným, ale v akejkoľvek sfére života – v medziľudských vzťahoch, práci, v škole...